**Bestyrelsesmøde 13. august 2020 –**

Deltagere:    Kurt Jakobsen (ref)

                      Hans Henrik Andersen

                      Kurt Sejsbo

Henrik Hansen

Stig Petersen

Steen Larsen

Rune Pedersen

Jan Larsen

Fraværende: Ulrik Larsen

Godkendelse af tidligere referat

Referatet blev godkendt

Generalforsamling:

Afholdes torsdag den 10. september i Teatersalen, Frihedens Idrætscenter, Hvidovrevej 446.

Årsregnskab for 2019 er klart og mangler revisionens gennemgang og bestyrelsens underskrift. Klart inden august måneds udgang.

Indkaldelse udsendes i den sidste uge i august.

Det blev aftalt, at regnskabet udsendes via ForeningLet, som informationsbrev og at der derudover kun vil blive ”trykt” et begrænset antal eksemplarer.

Indkaldelse til generalforsamlingen udsendes via ForeningLet og slås op på hjemmesiden.

Henrik H. undersøger om vi har nok stemmesedler og sørger for eventuel bestilling af flere.

Det skal undersøges, om de vedtægter der p.t. ligger på hjemmesiden er opdateret med de sidste tilføjelser/ændringer.

Regnskab

Rune fremlagde år-til-dato regnskab for indeværende år. Der var et par spørgsmål og der er et udstående omkring kontingenter, men i øvrigt ser regnskabet fornuftigt ud og det ser ud til, at omkostningerne er holdt på et fornuftigt niveau.

Rune foreslog, at der skulle findes en person, som kunne overlappe/substituere kassererens funktioner.

Rune er i gang med at lave en skabelon for årets regnskabsmæssige aktiviteter (Årshjul)

Medlemskaber

·       Ægtefælle: Historisk set blev ægtefællemedlemskabet oprettet for at kunne give ægtefæller adgang til klubhusets faciliteter, men der enighed i bestyrelsen om, at det i dag er et ”familiemedlemskab” som giver fuld adgang til klubbens aktiviteter, på lige fod med ”fuldgyldige” medlemmer, dog med den ene undtagelse, at det ikke giver stemmeret på klubbens generalforsamling.
Rent praktisk har vi hidtil oprettet ægtefællen under medlemmets ”stamkort” med samme medlemsnummer. Det har imidlertid vist sig, at ForeningLet giver mulighed for at sammenkæde medlemmer så der kun udsendes en regning. Det har betydning for den øvrige opfølgning da det ikke er en mulighed, at have tilknyttet den samme aktivitet flere gange til et medlemsnummer. Det betyder også, at de ca. 50 – 60 ægtefæller, der er oprettet efter den gamle metode skal rettes til.

·       Junior/ungdom: Der betales p.t. kr. 300 i årligt kontingent og indenfor det stilles der joller, følgebåde og trænere til rådighed. Vi har modtaget et forslag til generalforsamlingen fra vores ungdomsleder, Svend, hvor der foreslås en kontingentstigning på ca. 300. Rune oplyste, at vi på hjemmesiden, godt nok under en forkert overskrift, omtaler en ekstraydelse for aktive sejlere på kr. 240 som aldrig er blevet opkrævet. Kurt J. kontakter Svend for at høre om dette ikke vil opfylde hans ønsker og dermed gøre det stillede forslag overflødigt.
(Kom: Har talt med Svend d.21/8 og aftalt, at det fremsatte forslag trækkes tilbage da ovenstående opfylder ønskede formål)

·       SUP: Der betales p.t. ikke for brug af klubbens boards. Fremover vil der blive opkrævet kr. 920, i lighed med hvad der betales for brug af klubbens Mini12’ere.

Klubhusudvalg:

Klubhuset er lukket på følgende dage: 23/8 – 5/9.- 13/9

Det skal undersøges hvornår den nuværende brugsretsaftale udløber. Kurt J undersøger det.

Aktivitetsudvalg:

·       Klubaftener: Der har grundet Corona ikke været den store aktivitet, men der arbejdes på at lave et program for vinterhalvåret, hvor bl.a. den tidligere annoncerede aften, ”Fedsilden” vil blive gennemført.

·       100 års jubilæum: Helle Pedersen og Benny Erwing har indvilget i at indgå i udvalget

Sejladsudvalg:

·       SUP: Der er stadig stor aktivitet og efterspørgsel på at komme med på hold. DSU har sendt indbydelse til instruktørkursus og denne er videresendt til Janne med henblik på eventuelt at lokke et par instruktører mere ind.

·       Junior/Ungdom: Vi har haft 4 deltagere med på Stege lejren og efterårssæsonen er netop startet.
Greve/Hundige har pt. lånt vores 29’er. De vil gerne købe den, hvilket vi ikke er interesseret i. De har nu stillet forslag om at bytte den med et par joller og vores forslag til det er 2 Fevajoller.

·       Sejlerskolen Der er afholdt instruktørmøde. Vi har fået tilknyttet Jacob Dyring, som vil tage sig af kapsejladsundervisning og sammen med den anden H-båd deltage i kapsejladserne om onsdagen. Derudover har Niels Nørgaard overtaget Bent Hornstrøms job som underviser i teoretisk navigation.

·       Kapsejlads: Efterårssæsonen er startet og Guldtuden afholdes den 14. september

Havneudvalg:

·       Betalingsautomat: Nets har meddelt, at vores nuværende betalingsautomat skal udskiftes. Da der er tale om en større omkostning skal der indhentes to til tre tilbud på dette.

·       Jolleplads: Det skal indskærpes, at jollepladsen er til brug for joller, som kan benytte jolleslæbestedet og ikke som nu, hvor der desværre er nogle trailerbåde, der fejlagtigt har fået lov til at stille deres både på jollepladsen.

·       Minitraktor: Den nuværende minitraktor er efterhånden blevet så nedslidt at de årlige reparationsomkostninger er vokset voldsomt. Der skal indhentes tilbud på anskaffelse af en ny traktor.

·       Slæbested: Jørgen Spang har henvendt sig vedrørende beredskabet omkring slæbestedet i ferieperioderne da der kan være tale om en havarist. Det har efterfølgende vist sig, at beredskabet var på plads da der var opslag på havnekontoret med telefonnummer til Jan Larsen.

Puklehvalerne

·       Legeplads: Mulighederne for at etablere en mindre legeplads i forbindelse med klubhuset skal undersøges. Det menes at være en særdeles kompliceret og besværlig proces og det kan være at vejen kan lettes hvis vi i stedet kalder det en motionsfacilitet.

·       Masteskur: Sternbrædder trænger til udskiftning

·       Klubhus: Vinduer trænger til afslibning og maling

Næste møde

·       3. september kl 19